REGULAMENTUL (CE) NR. 697/2009 AL COMISIEI
din 31 iulie 2009
de modificare a Regulamentului (CE) nr. 1913/2006 de stabilire a normelor de aplicare a sistemului agromonetar al euro în sectorul agricol, în ceea ce privește faptele generatoare pentru programul de încurajare a consumului de fructe în școli și de derogare de la acest regulament
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (1), în special articolul 9,
întrucât:
(1)
Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2) și Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (3), ambele modificate prin Regulamentul (CE) nr. 13/2009 (4), au instituit un program cu cofinanțare comunitară pentru încurajarea consumului de fructe în școli.
(2)
Repartizările ajutoarelor comunitare menționate de Regulamentul (CE) nr. 288/2009 al Comisiei din 7 aprilie 2009 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește acordarea de ajutoare comunitare pentru aprovizionarea instituțiilor de învățământ cu fructe și legume, fructe și legume prelucrate și produse pe bază de banane destinate copiilor, în cadrul programului de încurajare a consumului de fructe în școli (5) sunt exprimate în euro. Prin urmare, ar trebui să se stabilească faptul generator al cursurilor de schimb pentru monedele statelor membre care nu au adoptat moneda euro.
(3)
Regulamentul (CE) nr. 1913/2006 al Comisiei (6) prevede faptele generatoare ale cursurilor de schimb aplicabile în legislația comunitară referitoare la implementarea politicii agricole comune. Este necesar să se prevadă fapte generatoare specifice pentru implementarea programului de încurajare a consumului de fructe în școli. Ar trebui însă să se prevadă un fapt generator specific separat pentru perioada cuprinsă între 1 august 2009 și 31 iulie 2010.
(4)
Prin urmare, Regulamentul (CE) nr. 1913/2006 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La Regulamentul (CE) nr. 1913/2006, se adaugă după articolul 5 următorul articol 5a:
„Articolul 5a
Sume și plăți ale ajutoarelor legate de implementarea programului de încurajare a consumului de fructe în școli
În cazul ajutoarelor pentru aprovizionarea cu fructe și legume, fructe și legume prelucrate și produse pe bază de banane destinate copiilor, menționate la articolul 1 din Regulamentul (CE) nr. 288/2009 al Comisiei (7), faptul generator al cursului de schimb este data de 1 ianuarie care precedă perioada menționată la articolul 4 alineatul (1) din regulamentul respectiv.
Articolul 2
Prin derogare de la articolul 5a din Regulamentul (CE) nr. 1913/2006, modificat prin prezentul regulament, pentru perioada 1 august 2009-31 iulie 2010, faptul generator prevăzut la articolul respectiv este 31 mai 2009.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 iulie 2009.